Krugersdorp-moorde: Twee verskyn in hofHanle Lategan. Foto: Facebook Twee mans, onderskeidelik 29 en 36 jaar oud, het Maandag vlugtig in die Krugersdorp-landdroshof verskyn in verband met die drie opspraakwekkende moorde wat die dorp die afgelope maand geruk het. Kapt. Appel Ernst, woordvoerder van die polisie, het aan Maroela Media gesê die landdros het beslis dat daar nie foto’s van die verdagtes gepubliseer mag word nie weens die sensitiwiteit van die saak. Christian Kruger (29) en Fabian Luff (36) se saak is tot 14 Junie uitgestel wanneer hulle moontlik om borgtog sal aansoek doen. Die verdagtes staan tereg op aanklagte van moord en roof met verswarende omstandighede. Hulle bly in aanhouding. Maroela Media het vroeër berig Kruger is laat Donderdagaand in Krugersdorp in hegtenis geneem na ŉ intensiewe ondersoek deur die span ondersoekbeamptes sedert verlede Dinsdag. Luff is oor die naweek in hegtenis geneem. Kapt. Ernst het intussen bevestig ŉ 19-jarige man, sowel as ander mense, is oor die naweek vir ondervraging ingeneem. Die 19-jarige is egter Sondagaand vrygelaat. Die drie slagoffers is almal die afgelope tyd onder dieselfde omstandighede vermoor. Hanle Lategan (52), ŉ eiendomsagent van Roodepoort, het verlede Maandagaand verdwyn nadat sy ŉ huis in Krugersdorp aan kliënte sou gaan wys het. ŉ Motoris is omstreeks 06:45 Dinsdagoggend deur skoolkinders voorgekeer wat gesê het dat hulle ŉ vrou se liggaam in ŉ veld gevind het. Die polisie het gaan ondersoek instel en Lategan se liggaam is langs ŉ spruit buite Randfontein gevind. Kevin Mc Alpine (29), ŉ versekeringsmakelaar by InSHoor, se liggaam is die aand van 27 Mei in die kattebak van sy motor gevind op die hoek van Sivewright- en Francisstraat. Hy is kort voor sy liggaam gevind is as vermis aangegee nadat hy ŉ kliënt sou sien maar nooit teruggekker het huis toe nie. Anthony Schofield (67), ŉ versekeringsmakelaar by Momentum, se liggaam is op 10 Mei in die kattebak van sy motor in Premierstraat gevind. Schofield moes ook vroeër die dag ŉ kliënt sien waarna hy verdwyn het. ** Die berig is gewysig na nuwe inligting aan die lig gekom het.